KOMISIJAS REGULA (ES) 2020/279

(2020. gada 27. februāris),

ar ko attiecībā uz sojas pupiņu hemicelulozes (E 426) lietošanu groza Eiropas Parlamenta un Padomes Regulas (EK) Nr. 1333/2008 II pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 10. panta 3. punktu,

tā kā:

(1) Regulas (EK) Nr. 1333/2008 II pielikumā noteikts Savienības atļauto pārtikas piedevu saraksts un to lietošanas nosacījumi.

(2) Minēto sarakstu pēc Komisijas iniciatīvas vai pēc pieteikuma saņemšanas var atjaunināt saskaņā ar Eiropas Parlamenta un Padomes Regulas (EK) Nr. 1331/2008 (2) 3. panta 1. punktā minēto vienoto procedūru.

(3) Sojas pupiņu hemicelulozi (E 426) pašlaik saskaņā ar Regulas (EK) Nr. 1333/2008 II pielikumu atļauts lietot par pārtikas piedevu dažādos pārtikas produktos (maksimālajā daudzumā no 1 500 līdz 30 000 mg/kg).

(4) 2017. gada 16. augustā tika iesniegts pieteikums, kurā tika lūgts pagarināt atļauju sojas pupiņu hemicelulozi (E 426) izmantot par stabilizatoru aromatizētos raudzētos piena produktos un aromatizētos dzērienos. Pēc tam pieteikums saskaņā ar Regulas (EK) Nr. 1331/2008 4. pantu tika darīts pieejams dalībvalstīm.

(5) Izmantota par stabilizatoru aromatizētos raudzētos piena produktos un aromatizētos dzērienos, sojas pupiņu hemiceluloze (E 426) novērš olbaltumvielu saistīšanos un izgulsnēšanos un produkta noslāņošanos, ja ir skāba vide.

(6) Saskaņā ar Regulas (EK) Nr. 1331/2008 3. panta 2. punktu Komisijai, lai atjauninātu Savienības atļauto pārtikas piedevu sarakstu, kas noteikts Regulas (EK) Nr. 1333/2008 II pielikumā, ir jālūdz Eiropas Pārtikas nekaitīguma iestādes (“Iestāde”) atzinums, izņemot gadījumus, kad attiecīgais atjauninājums nevarētu ietekmēt cilvēka veselību.

(7) Iestāde 2017. gada 14. martā publicēja zinātnisku atzinumu, kurā sojas pupiņu hemicelulozes (E 426) kā pārtikas piedevas drošumu izvērtēja atkārtoti (3). Iestāde secināja, ka ir ļoti maz ticams, ka pašreizējais sojas pupiņu hemicelulozes (E 426) lietojums par pārtikas piedevu varētu nebūt drošs, un tāpēc pēc skaitliskas pieņemamās diennakts devas (PDD) nav vajadzības. Šādu secinājumu izmanto attiecībā uz vielām, kas rada pavisam nelielas bažas par kaitīgumu, turklāt tikai tad, ja ir ticama informācija gan par eksponētību, gan toksicitāti un ja varbūtība, ka, lietotas devās, kas neizjauc uzturvērtības līdzsvaru dzīvniekiem, tās nelabvēlīgi ietekmēs cilvēka veselību, ir maza (4).

(8) Regulas (EK) Nr. 1333/2008 II pielikuma C daļā ir noteiktas visas piedevu grupas. C daļas I grupā pamatā uzskaitītas pārtikas piedevas (izņemot krāsvielas un saldinātājus), kam nav vajadzības noteikt skaitlisku pieņemamo diennakts devu un ko atļauts lietot daudzos pārtikas produktos saskaņā ar minētās regulas 3. panta 2. punkta h) apakšpunktā definēto principu quantum satis.

(9) Sojas pupiņu hemicelulozes (E 426) drošuma novērtējuma iznākums ļauj to iekļaut Regulas (EK) Nr. 1333/2008 II pielikuma C daļas I grupā. Tā kā saskaņā ar Regulas (EK) Nr. 1333/2008 II pielikuma E daļu I grupas piedevas jau ir atļauts lietot aromatizētos raudzētos piena produktos un aromatizētos dzērienos, sojas pupiņu hemicelulozes (E 426) iekļaušana I grupā apmierinātu lūgumu šo lietošanas atļauju pagarināt. Tā kā I grupas piedevas atļauts izmantot visu attiecīgo kategoriju pārtikas produktos, sojas pupiņu hemicelulozes (E 426) iekļaušana I grupā turklāt darītu liekus pašreizējos ierakstus par sojas pupiņu hemicelulozi (E 426) Regulas (EK) Nr. 1333/2008 II pielikuma E daļā, tāpēc tie būtu jāsvītro. Tāpat būtu jāsvītro līdzšinējā atsauce uz sojas pupiņu hemicelulozes (E 426) maksimālo daudzumu 17. pārtikas produktu kategorijai veltītajā ievadā (Eiropas Parlamenta un Padomes Direktīvā 2002/46/EK (5) definētie uztura bagātinātāji) Regulas (EK) Nr. 1333/2008 II pielikuma E daļā, jo, iekļautu I grupā, sojas pupiņu hemicelulozi (E 426) būtu atļauts izmantot saskaņā ar principu quantum satis.

(10) Tādēļ būtu attiecīgi jāgroza Regulas (EK) Nr. 1333/2008 II pielikums.

(11) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (EK) Nr. 1333/2008 II pielikumu groza saskaņā ar šīs regulas pielikumu.

2. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2020. gada 27. februārī Komisijas vārdā – priekšsēdētāja Ursula VON DER LEYEN

(1) OV L 354, 31.12.2008., 16. lpp.

(2) Eiropas Parlamenta un Padomes 2008. gada 16. decembra Regula (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (OV L 354, 31.12.2008., 1. lpp.).

(3) EFSA Journal 2017; 15(3):4721.

(4) EFSA Journal 2014; 12(6):3697, Statement on a conceptual framework for the risk assessment of certain food additives re-evaluated under Commission Regulation (EU) No 257/2010.

(5) Eiropas Parlamenta un Padomes 2002. gada 10. jūnija Direktīva 2002/46/EK par dalībvalstu tiesību aktu tuvināšanu attiecībā uz uztura bagātinātājiem (OV L 183, 12.7.2002., 51. lpp.).